**Informatīvais ziņojums par iespējām pārņemt ārstniecības iestāžu valsts galvoto aizdevumu atmaksu**

Veselības ministrija sadarbībā ar Finanšu ministriju (Valsts kasi) pamatojoties uz 2016.gada 16.augusta Ministru kabineta sēdē nolemto ir sagatavojusi informatīvo ziņojumu par iespējām pārņemt ārstniecības iestāžu valsts galvoto aizdevumu atmaksu.

1. **Vispārīga informācija par ārstniecības iestāžu valsts galvotajiem aizdevumiem**

Saskaņā ar likumu „Par valsts budžetu 2002.gadam” SIA „Kuldīgas rajona slimnīca” (pēc reorganizācijas SIA „Kuldīgas slimnīca)” tika piešķirts valsts galvotais aizdevums 2 561 169 *euro* apmērā, saskaņā ar likumu „Par valsts budžetu 2006.gadam” valsts galvotais aizdevums tika piešķirts septiņām ārstniecības iestādēm – VSIA „Aknīstes psihoneiroloģiskā slimnīca”, VSIA „Bērnu psihoneiroloģiskā slimnīca „Ainaži””, VSIA „Bērnu klīniskā universitātes slimnīca”, VSIA „Daugavpils psihoneiroloģiskā slimnīca”, VSIA „Slimnīca „Ģintermuiža””, VSIA „Strenču psihoneiroloģiskā slimnīca” un SIA „Ludzas rajona slimnīca” (pēc reorganizācijas SIA „Ludzas medicīnas centrs”) – 70 588 300 *euro* apmērā (faktiski aizdevums tika izņemts 68 547 720 *euro* apmērā), savukārt saskaņā ar likumu „Par valsts budžetu 2007.gadam” valsts galvotais aizdevums tika piešķirts vēl trijām ārstniecības iestādēm – VSIA „Paula Stradiņa klīniskā universitātes slimnīca”, SIA „Rīgas Austrumu klīniskā universitātes slimnīca” un VSIA „Rīgas psihiatrijas un narkoloģijas centrs” – 147 935 000 *euro* apmērā (faktiski aizdevums tika izņemts 129 459 985 *euro* apmērā). Valsts galvotie aizdevumi ārstniecības iestādēm tika izsniegti pamatojoties uz izstrādāto attīstības projekta biznesa plānu un valsts galvotā kredīta projekta pieteikumu. Attīstības projektu mērķis bija veicināt ārstniecības iestāžu turpmāko attīstību, sakārtojot infrastruktūru, veikt siltumapgādes sistēmu modernizāciju atbilstoši vides prasībām un energoefektivitātes paaugstināšanai, nodrošinot ārstniecības iestādēs sniegto veselības aprūpes pakalpojumu kvalitāti, izmaksu efektivitāti un racionālu pieejamību.

Ārstniecības iestāžu valsts galvotā aizdevuma maksājumu izpildes iespējas ir tieši saistītas ar valsts budžeta finansējuma apmēru, kas tiek novirzīts valsts apmaksāto veselības aprūpes pakalpojumu, kas ir sociāla rakstura pakalpojumi ar tautsaimniecisku nozīmi, apmaksāšanai. Šobrīd veselības aprūpes pakalpojumu tarifi nekompensē pakalpojumu sniegšanas faktiskās izmaksas (nemaz nerunājot par saprātīgu peļņu, kas ir atbilstoša Eiropas Komisijas 2011.gada 20.decembra lēmumam (2012/21/ES) par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi), kas tieši ietekmē ārstniecības iestāžu spēju nodrošināt valsts galvotā aizdevuma saistību izpildi. Finansējums ārstniecības iestādēm, līdz ar finanšu krīzes gados veikto būtisko valsts budžeta finansējuma samazinājumu veselības nozarei (no 2009.gada līdz 2011.gadam Veselības ministrijas budžeta finansējums pamatfunkciju nodrošināšanai tika samazināts par 18,7% jeb 151,2 milj.*euro*, kas attiecīgi ir tieši ietekmējis ārstniecības iestāžu finansiālo situāciju), ir nepietiekams esošo veselības aprūpes pakalpojumu apjoma nodrošināšanai, turklāt finansējums tiek piešķirts nesasaistot to ar faktiski nepieciešamo pakalpojumu apjomu. Jāvērš uzmanība arī uz faktu, ka ārstniecības iestādes, kurām ir izsniegti valsts galvotie aizdevumi, galvenokārt sniedz valsts apmaksātos veselības aprūpes pakalpojumus un to iespējas nopelnīt papildus līdzekļus, kurus tās varētu novirzīt valsts galvoto aizdevumu saistību atmaksai, ir ierobežotas.

Ņemot vērā iepriekšminēto 2015.gadā ārstniecības iestādēm tika piešķirts papildus finansējums 5 716 802 *euro* apmērā daļējai valsts galvoto aizdevumu kārtējo saistību segšanai (Ministru kabineta 2015.gada 27.oktobra rīkojumu Nr.652 „Par ārstniecības iestāžu valsts galvoto aizdevumu saistību maksājumiem 2015.gadā”), kā arī likumā „Par vidēja termiņa budžeta ietvaru 2016., 2017. un 2018.gadam” 2016.gadā ārstniecības iestāžu valsts galvoto aizdevumu saistību izpildei paredzēts finansējums 7 782 717 *euro* apmērā (pamatsummas maksājumiem 6 545 584 *euro* un procentu maksājumiem 1 237 133 *euro*[[1]](#footnote-1)), 2017.gadā – 8 005 720 *euro* apmērā (pamatsummas maksājumiem 6 474 324 *euro* un procentu maksājumiem 1 531 395 *euro*) un 2018.gadā – 8 243 583 *euro* apmērā (pamatsummas maksājumiem 6 423 425 *euro* un procentu maksājumiem 1 820 158 *euro*).

Līdz 2016.gada 30.jūnijam kopā nodrošināta saistību izpilde 39,5 milj.*euro* apmērā, tai skaitā pamatsumma – 24,5 milj.*euro* apmērā, procentu maksājumi – 15,0 milj.*euro* apmērā.

Pārņemot valsts galvoto aizdevumu saistības no ārstniecības iestādēm, tiks ievērojami samazināts finansiālais slogs ārstniecības iestādēm un tiks novērsts iespējamais risks, ka ārstniecības iestādes nevarēs nodrošināt aizdevuma un procentu maksājumu atmaksu pilnā apmērā, jo valsts galvoto aizdevumu pamatsummu atmaksas uzsākšana būtiski ietekmēja ārstniecības iestāžu finansiālo situāciju. Ārstniecības iestādes varēs pilnvērtīgāk sniegt valsts apmaksātos veselības aprūpes pakalpojumus, nesamazinot pakalpojumu sniegšanai paredzētos līdzekļus, ar kuriem pretējā gadījumā būtu jānodrošina valsts galvoto aizdevumu saistību segšana. Tādējādi ieguvēji būs pacienti un līdz ar to visa tautsaimniecība.

1. **Ārstniecības iestāžu valsts galvoto aizdevumu atmaksas pārņemšanas variants**

Izvērtējot situāciju saistībā ar ārstniecības iestāžu valsts galvoto aizdevumu pārņemšanu, iespējamais risinājums ir ārstniecības iestāžu valsts galvoto aizdevumu kapitalizācija, veicot pamatkapitāla palielināšanu ar finanšu vai mantisku ieguldījumu. Ņemot vērā, ka valsts vārdā galvotās ārstniecības iestāžu saistības radušās finanšu darījumu rezultātā, tad saistību kapitalizācijas caurskatāmākais variants būtu īstenojams ar finanšu ieguldījumu, gadskārtējā valsts budžeta likumprojektā nosakot attiecīgus deleģējumus Finanšu ministrijai un Veselības ministrijai.

Lai varētu pārņemt valsts galvotās ārstniecības iestāžu saistības, nepieciešams gadskārtējā budžeta likumprojektā paredzēt:

* pilnvarojumu finanšu ministram pārņemt valsts galvotās ārstniecības iestāžu saistības uz līdzvērtīgiem vai labākiem nosacījumiem, norādot, kādas saistības un kādā apmērā ir pārņemamas un, ka procentu maksājumi par pārņemtajām saistībām sedzami no valsts budžeta apakšprogrammas 31.02.00 „Valsts parāda vadība”;
* Veselības ministrijai apropriāciju ieguldījumu veikšanai ārstniecības iestāžu pamatkapitālā Finanšu ministrijas pārņemto saistību apmērā.

Pēc gadskārtējā budžeta likuma pieņemšanas Saeimā Finanšu ministrija (Valsts kase) sagatavotu un organizētu līgumu parakstīšanu ar kredītiestādēm, iekļaujot atrunu, ka līgumi stājas spēkā pēc tam, kad ir stājies spēkā gadskārtējā budžeta likums. Valsts vārdā galvoto ārstniecības iestāžu saistību kapitalizācijas procesā ir jārēķinās, ka gadījumā, ja ar kredītiestādēm tiks slēgti pārjaunojuma līgumi, lai nodrošinātu ārstniecības iestāžu saistību pārņemšanu, var rasties situācija, kad jaunie finanšu nosacījumi atšķirsies no šobrīd spēkā esošajiem (atmaksas termiņš, procentu likme, u.c.).

Ņemot vērā, ka valsts galvotais aizdevums ārstniecības iestādēm tika izsniegts veselības aprūpes pakalpojumu (sabiedrisko pakalpojumu ar vispārēju tautsaimniecisku nozīmi) kvalitātes un izmaksu efektivitātes uzlabošanai, ar mērķi veicināt ārstniecības iestāžu turpmāko attīstību, sakārtojot infrastruktūru, veicot siltumapgādes sistēmu modernizāciju atbilstoši vides prasībām un energoefektivitātes paaugstināšanai, nodrošinot ārstniecības iestādēs sniegto veselības aprūpes pakalpojumu kvalitāti, tas ir atbrīvots no paziņošanas Eiropas Komisijai. Latvijas īpatnība it tā, ka lielākā daļa no iedzīvotāju apmaksātajiem veselības aprūpes pakalpojumiem (veselības aprūpes maksas pakalpojumi) ir pakalpojumi, kuri pēc būtības ir valsts apmaksātie veselības aprūpes pakalpojumi, kurus valsts ierobežotā finansējuma dēļ nevar nodrošināt. Tādejādi nodrošinot nepieciešami publiskā pakalpojuma apjomu.

Ņemot vērā, ka SIA „Kuldīgas slimnīca”, kuras kapitāldaļu turētājs ir pašvaldība, valsts galvotā aizdevuma saistību izpildes termiņš ir 2017.gada 29.maijs, SIA „Kuldīgas slimnīca” valsts galvotā aizdevuma saistības (aptuveni 51 020 *euro* apmērā) Veselības ministrija 2017.gadā turpinās nodrošināt no budžeta apakšprogrammas 33.07.00 „Valsts galvoto aizdevumu atmaksa”.

1. **Ārstniecības iestāžu valsts galvoto aizdevumu atmaksas pārņemšanas iespējamā ietekme uz vispārējās valdības parādu, budžeta rādītājiem pēc EKS 2010 metodoloģijas un valsts pamatbudžeta izdevumiem**

Ārstniecības iestāžu valsts galvoto saistību kapitalizācijas rezultātā vispārējās valdības parāds un budžeta rādītāji pēc EKS 2010 metodoloģijas netiks ietekmēti, jo ārstniecības iestādes, kuru saistības ir plānots kapitalizēt, ir pieklasificētas vispārējās valdības sektoram S13 un jau šobrīd ietilpst gan vispārējās valdības deficīta, gan parāda apjomā.

Pārņemot valsts galvotos aizdevumus par ārstniecības iestāžu saistībām, valsts parāda apjoms pēc nacionālās uzskaites metodoloģijas pieaugs pārņemto saistību apmērā. Līdz ar to, nosakot 2017.gada valsts budžeta likumā maksimālo valsts parāda apjomu 2017.gada beigās, tajā jāparedz pieaugums pārņemto galvoto saistību apmērā.

Ārstniecības iestāžu valsts galvoto saistību kapitalizācijas rezultātā saistības pret aizdevējiem turpinātu pildīt valsts. Procentu izdevumi par pārņemtajām ārstniecības iestāžu saistībām būtu jāveic no valsts budžeta apakšprogrammas 31.02.00 „Valsts parāda vadība”. Pēc valsts vārdā galvoto saistību pārņemšanas no ārstniecības iestādēm valsts budžeta apakšprogrammā 31.02.00 „Valsts parāda vadība” būs nepieciešams paredzēt finansējumu, lai nodrošinātu procentu maksājumus par pārņemtajām saistībām. Atbilstoši šobrīd prognozētajām EURIBOR likmēm 2017.gadam (0,297%), 2018.gadam (0,584%) un 2019.gadam (0,830%) un pieņemot, ka saistību pārņemšana notiek 2017.gada 1.janvārī, valsts budžeta apakšprogrammā 31.02.00 „Valsts parāda vadība” būs nepieciešamas procentu maksājumiem paredzēt šādus izdevumus:

* 2017.gadā – 791 053 *euro*;
* 2018.gadā – 1 235 720 *euro*;
* 2019.gadā - 1 575 385 *euro*.

Vienlaikus jāņem vērā, ka faktiskā saistību pārņemšana notiks 2017.gada janvāra mēneša laikā. Līdz ar to faktiski valsts budžetā būtu nepieciešams paredzēt līdzekļus ārstniecības iestādēm 175 820 *euro* apmērā, lai tās spētu segt uzkrātos procentus un maksu par valsts galvojuma apkalpošanu, kas aprēķināti no pēdējās procentu samaksas dienas līdz 2017.gada 31.janvārim, kā arī nodrošinātu SIA „Kuldīgas slimnīca” valsts galvotā aizdevuma saistību segšanu. Vienlaikus pastāv risks, ka saistību pārņemšanas procesa nodrošināšanai būs nepieciešams ilgāks laiks un valsts budžetā būs nepieciešams paredzēt ārstniecības iestādēm lielāku summu saistību segšanai.

Veselības ministre A.Čakša

Iesniedzējs: Veselības ministre A. Čakša

Vīza: Valsts sekretāre S. Zvidriņa

17.08.2016 14:25

1374

Inese Andersone

tālr. 67876187

Inese.Andersone@vm.gov.lv

1. 2015.gadā plānojot nepieciešamo finansējumu likumam „Par vidēja termiņa budžeta ietvaru 2016., 2017. un 2018.gadam” tika izmantota Valsts kases 2015.gada 10.janvārī sniegtā informācija par prognozējamām sešu mēnešu RURIBOR likmēm, pieņemot: 2016.gadā – 0,52%, 2017.gadā – 0,72% un 2018.gadā – 0,93% apmērā. [↑](#footnote-ref-1)